Мудрэнымрэ Къамбиймрэ Абу-Даби щытокIуэ
ДзюдомкIэ Гран-при дунейпсо зэпеуэм адыгэ щIалэхэм ди пщIэр лъагэу щаIэт. Иджыблагъэ Китайм и Циндао къалэм щытекIуа Джэданэ Алим и ехъулIэныгъэм Хьэрып Эмират Зэгуэтхэм къыщыпащащ Мудрэн Беслъэнрэ Къамбий Аслъэнрэ.
Къэрал 35-м я дзюдоист нэхъ лъэщ дыдэ 200-м щIигъу щызэхуишэсат Абу-Даби щекIуэкIа дунейпсо зэпеуэм. Абы щагуэша медалхэм, ахъшэ саугъэтхэм къищынэмыщIауэ, япэ увыпIищыр къэзыхьахэм я рейтингыр драгъэуеящ.
Япэу утыку къихьащ нэхъ псынщIэ дыдэхэр. Килограмм 60-м нэс зи хьэлъагъхэм я зэпеуэм екIуу хэтащ нэгъабэ Европэм и чемпион хъуа Мудрэн Беслъэн. Ираным щыщ Вехданирэ Голландием икIа Муренрэ иппонкIэ хигъащIэщ, Бразилием и лIыкIуэ Сантос къабзэу тридзэри, ди щIалэр финалым кIуащ. Абы къыщыпэуващ Узбекистаным и кубокыр зыIэщIэлъ Лутфиллаев Шарафудин. Илъэс 23-рэ зи ныбжь а щIалэщIэм «дамэ къытригъэкIат» Лондон Олимп чемпион щыхъуа, КъБКъУ-м щеджа Галстян Арсен финалым и Iыхьэ плIанэм зэрыщытекIуам. АрщхьэкIэ абы и гукъыдэжыр къызэпиудри, Мудрэным дыщэ медалыр зыIэригъэхьащ. Галстян жэзыр лъысащ.
Килограмм 66-рэ зи хьэлъагъхэм я зэпеуэм зыкъригъэхьэлIат мазэ иримыкъу ипэкIэ Китайм щекIуэкIа Гран-при зэхьэзэхуэм щытекIуа Джэданэ Алим. И къарур нэсу зэфIигъэувэжыну ар хунэсакъым икIи финалым и Iыхьэ плIанэм Испанием щыщ Уриарте къыщригъэкIуэтащ. АрщхьэкIэ ерыщагъ ин зыхилъхьэри, инджылыз Барнс хигъэщIащ икIи «финал цIыкIум» узбек щIалэ Фармоновым щефIэкIащ. Апхуэдэу Джэданэм зы мазэм къриубыдэу Гран-при зэпеуэм зы дыщэрэ жэзрэ къыщихьащ.
Дауи, псоми яфIэхьэлэмэтт нэхъ хьэлъэ дыдэхэм я зэхьэзэхуэр. Килограмми 100-м щIигъухэм яхэтт ди лъахэгъу Къамбий Аслъэн. ЗэкIэлъхьэужьу абы хигъэщIащ узбек Балтаевымрэ Азербайджаным и щIыхьыр зыхъумэ Кокаурирэ. КIэух зэIущIэм Голландием щыщ Мейер щыIущIащ. Пелуанхэм я зэныкъуэкъуныгъэр гуащIэу екIуэкIащ. Абыи Къамбийр щытекIуащ, и хьэрхуэрэгъур и къару къызэрихькIэ идзри.
Узэрыгушхуэнщ адыгэ щIалэхэм Хьэрып Эмират Зэгуэтхэм я къалащхьэм щаIа ехъулIэныгъэхэр. Дзюдом абыхэм щаIэ мыхьэнэм хэхъуэ зэпытщ.
Жыласэ Заурбэч.
